November 10-én délelőtt keresztelőt tartottak egy Heves megyei településen, ami után a plébánosra támadt egy 28 éves nő, és számon kérte, hogy miért keresztelték meg nélküle a gyereket, ráadásul úgy, hogy nem ő tarthatta a keresztvíz alá.

Szidalmazta a plébánost, köpött is felé, majd jobb ököllel kétszer arcul ütötte a papot, akinek az utolsó pillanatban sikerült lekapni a szemüvegét, olvasható az ügyészség közleményében. A plébános értesítette a rendőrséget, akik a lakásán fogták el az ittas nőt.

Mivel az egyházi személyek a törvény szerint közfeladatot látnak el, az ügyészség közfeladatot ellátó személy elleni erőszak bűntettével vádolja a nőt. Az ügyészség arra tett indítványt, hogy a bíróság felfüggesztett börtönbüntetést szabjon ki rá.